Morten Bødskov (S), 2023-05-11:
Tak for det, formand, og tak for bemærkningerne til lovforslaget og også den meget brede opbakning, der er til det.
Med lovforslaget skærper vi jo som sagt kontrollen med, hvem der kan etablere, eje og drive energiøen i Nordsøen.
Det gør vi for at forhindre trusler mod den nationale sikkerhed og offentlige orden, som det hedder.
Det er alvor, og det følger også af den politiske aftale om langsigtede rammer for udbud og ejerskab af energiøen i Nordsøen fra 2021, at den private medejers investering i energiøen skal screenes som investering i kritisk infrastruktur efter investeringsscreeningsloven, som den hedder.
Samtidig sikrer vi en effektiv håndhævelse af EU's sanktioner over for Rusland i forhold til offentlige kontrakter.
Hvis vi starter med investeringsscreeningsloven, kan jeg sige, at den foreslåede justering som sagt handler om den kommende energiø i Nordsøen.
Den kan blive vores største infrastrukturprojekt hidtil.
Øen kan blive et knudepunkt, der kan skabe bedre sammenhæng mellem grøn energi fra havvind og energisystemerne i Danmark og også vores nabolande.
Det stiller selvsagt store krav til sikkerheden, og det, vi foreslår, er derfor, at vi skærper kontrollen med, hvem der som sagt kan få tilladelse til at anlægge energiøen, hvem der efterfølgende kan opnå medejerskab af øen, og hvem der i givet fald skal kunne drive øen.
Vi foreslår konkret, at alle kontraktparter, uanset hvor de er fra, og hvordan de er organiseret, omfattes af krav om screening, når de deltager i udbud af energiøen i Nordsøen.
Det gør vi for at forhindre trusler mod den nationale sikkerhed og offentlige orden.
Vi skal f.eks. kunne forhindre, at fremmede magter får adgang til at påvirke etableringen eller driften af øen.
Vi skal også kunne forhindre, at fremmede magter kan få fat i oplysninger, der kan påvirke etableringen og den senere drift af øen, og dermed jo altså potentielt true vores sikkerhed.
Endelig er det også værd at bemærke, at der stadig udestår en endelig stillingtagen til den konkrete indretning og igangsættelse af udbuddet i kredsen bag aftalen om energiøerne.
Men med det her lovforslag sikrer vi så, at der er den nødvendige hjemmel til Erhvervsstyrelsens investeringsscreening, og at den hjemmel altså er på plads rettidigt.
Derudover foreslår vi, at der laves en faseopdelt behandling af sager efter investeringsscreeningsloven.
Det vil gøre processen mere smidig og sikre hurtigere afgørelser af de mere komplicerede sager.
Den anden del af lovforslaget handler om sanktionerne over for Rusland.
EU har vedtaget en række sanktioner over for Rusland.
Den femte sanktionspakke forbyder offentlige myndigheder at handle med russiske aktører.
Det er op til den enkelte medlemsstat at håndhæve de her sanktioner.
Derfor indeholder lovforslaget en adgang til, at der kan udstedes en bekendtgørelse, som gør Konkurrence- og Forbrugerstyrelsen til en såkaldt kompetent myndighed på området.
Den her kompetente myndighed skal så f.eks. forfølge overtrædelser af forordningen ved at indbringe sager for Klagenævnet for Udbud, anlægge sager ved domstole eller foretage politianmeldelser.
Det er også den kompetente myndighed, der skal træffe afgørelse om, hvorvidt en offentlig myndighed kan udnytte en af de få undtagelser i sanktionerne.
Det kunne eksempelvis være i forhold til håndtering af radioaktivt affald og rumprogrammer, som det er beskrevet i lovforslaget.
Med de her ord vil jeg sige tak for den brede opbakning.
Jeg ser frem til den videre behandling i folketingsudvalget.